blinkfyr
Store norske leksikon,Teknologi og industri,Transport,Sjøfart og skipsindustri,Fyrvesen og losvesen,Fyrvesen
Blinkfyr brukes ofte om fyr eller fyrlamper som har en karakteristikk bestående av ett eller flere lysblink med faste intervaller. På eldre fyr er det vanlig at blinkene fremkommer i det en stor linse roterer rundt en fast lyskilde. Antallet linser bestemmer hvor mange blink som oppfattes i løp av en omdreining. I tiden mellom blinkene vil man på nært hold kunne se et relativt svakt lys fra fyret.
På moderniserte blinkfyr kan linsesystemet være erstattet med en eller flere roterende lyskastere – såkalte PRB (pedestal rotating beacon). Begge systemene gir slike fyr meget god rekkevidde. Idet linsen eller lyskasteren roterer vil strålen kunne oppfattes som roterende, spesielt hvis det er litt dis i luften – en slik roterende stråle kalles gjerne et «kast». Nye blinkfyr med noe kortere rekkevidde kan være basert på LED-teknologi og elektronisk blinkeautomatikk. Les mer i Store norske leksikon fyr lyskarakteristikk sjømerker Litteratur Kjerstad, Norvald (2020). Navigasjon for maritime studier. Fagbokforlaget.